Foto’s: Talle dood na tifoon Japan trefFoto: (Yohei Kanasashi/Kyodo News via AP) Soek-en-reddingswerkers in Japan probeer steeds soveel as moontlik mense help nadat tifoon Hagibis Saterdag getref het. Die dodetal is na verwagting al reeds meer as 20 met talle mense wat vermis word. Die tifoon is intussen tot ŉ tropiese storm afgradeer. Talle van die slagoffers is dood nadat hulle huise tydens modderstortings begrawe is, terwyl ander deur riviere meegesleur is. Foto: (Yohei Kanasashi/Kyodo News via AP) Die tifoon het wydverspreide vloede tot gevolg gehad en soek-en-reddingspanne is ontplooi om mense wat in hul huise vasgekeer is te probeer bystaan. Meer as 370 00 huishoudings is sonder elektrisiteit gelaat, terwyl duisende huise oorstroom is. Talle riviere het oorstroom en helikopters en bote word ingespan om mense te probeer red. “Die tifoon het erge skade aangerig in die ooste van Japan,” het Yoshihide Suga, regeringswoordvoerder, aan verslaggewers gesê. Ontruimingsentrums is in talle kusdorpies op die been gebring met derduisende mense wat daar skuiling soek nadat miljoene mense aangeraai is om hul huise te ontruim.